南湖行二首  其二
作者：曾鞏
朝代：宋

paragraphs: 東南溪水來何長，若耶清明宜靚妝。
南湖一吸三百里，古人已疑行鏡裏。
春風來吹不生波，秀壁如奩四邊起。
蒲芽荇蔓自相依，躑躅夭桃開滿枝。
求群白鳥映沙去，接翼黄鸝穿樹飛。
我坐荒城苦卑濕，春至花開曾未知。
蕩槳如從武陵入，千花百草使人迷。
山回水轉不知遠，手中紅螺豈須勸。
輕舟短楫此溪人，相要水上亦湔裙。
家住橫塘散時晚，分明笑語隔溪聞。